|  |  |
| --- | --- |
| Statsråd Anette Trettebergstuen |  |
| Kultur- og likestillingsdepartementet |  |
| [Postmottak@kud.dep.no](mailto:Postmottak@kud.dep.no) |  |
|  | Saksbehandler: Berit Therese Larsen |
|  | Oslo, 24. november 2022 |
|  |  |

**FFOs hovedkrav til Statsbudsjettet for 2024**

Funksjonshemmedes Fellesorganisasjon (FFO) oversender med dette våre hovedkrav til statsbudsjettet for 2024. Vi viser til vår avtale med regjeringen og ber om at kravene danner utgangspunkt for møtet i Kontaktutvalget i desember 2022/januar 2023.

FFO ønsker, som vi også gjorde i hovedkravene i 2023, å sette søkelyset på tre saker; Bærekraft og ressursutnyttelse, likestilling av mennesker med funksjonsnedsettelse og universell utforming. Disse tingene er fortsatt svært aktuelle, og absolutt ikke løst. De henger tett sammen, og må danne grunnlaget for politikken rettet mot mennesker med funksjonsnedsettelse.

FFO er Norges største og eldste paraplyorganisasjon for organisasjoner av funksjonshemmede, kronisk syke og deres pårørende. Til sammen har våre 87 organisasjoner over 350.000 medlemmer. Det å leve med en funksjonshemming eller kronisk sykdom berører mange av livets forhold.

FFOs arbeidsområde er derfor omfattende, og vi adresserer flere fagdepartement med detaljerte krav på de ulike politikkområdene. Våre detaljerte krav til budsjettet for 2024 vil oversendes til de respektive departementene før jul i år. Disse kravene følges av en anmodning om møte med politisk ledelse i de respektive departementene.

FFOs krav til de årlige statsbudsjettene er et godt barometer på hvordan det er å leve med funksjonshemming eller kronisk sykdom, eller være pårørende, i Norge i dag.

1. **Bærekraft og ressursutnyttelse**

Norge har forpliktet seg til FNs bærekraftsmål, som er verdens felles arbeidsplan for å utrydde fattigdom, bekjempe ulikhet og stoppe klimaendringene innen 2030. Målet er at ingen skal stå igjen. Siden mennesker med funksjonsnedsettelse er en gruppe som står bakerst i køen på de fleste livsområder, må disse løftes særskilt om man skal komme i mål med dette innen 2030. FFO mener at handlingsplanen for bærekraftsmålene ikke har gode nok beskrivelser eller tiltak for å løfte denne gruppen innen utfordrende områder som skole, jobb og økonomiske levekår.

Norge står overfor store utfordringer, med krig i Europa, høye strøm- og matpriser og stigende lånerente. Vi vet at mennesker med funksjonsnedsettelse er ekstra utsatt i slike tider. De har generelt lavere inntekt enn gjennomsnittet i befolkningen, og mange har høye utgifter til helse- og omsorgstjenester. Når kostnadene må ned, og tjenester kuttes, rammes eksempelvis familier med funksjonshemmede og alvorlig syke barn hardt.

Vi står også overfor utfordringer i årene som kommer. Den demografiske utviklingen tilsier at det vil bli utfordrende å levere velferdstjenester, og økonomien vil presses med flere eldre og færre i jobb. Da må alle ressurser tas i bruk.

Mennesker med funksjonsnedsettelse har potensiale som ikke tas godt nok i bruk i dag. Her er det et store muligheter fremover. Hver ungdom som ikke kommer i jobb koster 15,9 millioner kroner. Ungdommer med funksjonshemming og kronisk sykdom er i den stadig voksende gruppen unge som sliter med å gjennomføre skole og komme ut i jobb.

Årsakene til dette komplekse, men gjennom intensiv og målrettet innsats er det mulig å ta ut potensialet som ligger i denne gruppen mye bedre enn i dag. En inkluderende skole som gir alle elever like muligheter til et godt vitnemål er en viktig nøkkel her. Det handler blant annet om universell utforming av skolebygg og undervisning, og lærere med kompetanse til å tilrettelegge undervisningen for alle elevene. Mange elever sliter med andre utfordringer enn det pedagogiske, og det må bygges et godt lag rundt dem som kan ta tak i problemene tidlig og effektivt, før de blir uoverstigelige.

Så handler det om veien over i jobb. Det er bra at regjeringen har som målsetning at flere skal fullføre utdanning. Vi har tro på at innføringen av ny ungdomsgaranti og bedre samordning av tjenester fra arbeids- og velferdsforvaltningen, helsetjenestene og utdanningssystemet kan bidra her. Men det er behov for flere veiledere i Arbeids- og velferdsetaten som kan følge opp unge under 30 år.

Mange arbeidsgivere vegrer seg for å ansette arbeidssøkere med funksjonsnedsettelser og varige tilretteleggingsbehov. Det skyldes blant annet fordommer og at de ikke kjenner til de tilretteleggingsordningene som finnes. Kommunaldepartementet har utviklet et godt verktøy for økt mangfoldsrekruttering for statlige arbeidsplasser, som tar tak i holdninger og kunnskapsmangel og skal bidra til å oppfylle fem prosent målet. Sysselsettingsutvalget kom også med en rekke gode anbefalinger i NOU 2021:2 om bedre bruk av hjelpemidler og tilrettelegging, som vi ber regjeringen følge opp.

Helse- og omsorgstjenestene vil oppleve økt press, og det må settes inn tiltak for å motvirke dette. Vi må satse mer på tiltak som styrker pasienter og brukere, som medvirkning, læring og mestring, forebygging, habilitering og rehabilitering og lavterskeltilbud for psykisk helse. Tidlig innsats og kartlegging er sentralt, sammen med gode forløp, overganger, kommunikasjon og samarbeid mellom ulike instanser og forvaltningsnivåer. Utfordringene med mangel på helsepersonell som fastleger, sykepleiere og ulike spesialisttjenester må også løses slik at man kan levere gode og kompetente helsetjenester i fremtiden.

**FFOs anbefalinger for økt bærekraft:**

* *Mennesker med funksjonsnedsettelse må få muligheten til bidra til en bærekraftig samfunnsutvikling, gjennom å få utnytte sitt potensiale og sine ressurser.*
  + *Flere barn og unge med funksjonsnedsettelse må gjennomføre skole og utdanning.*
  + *Flere mennesker med funksjonsnedsettelse må komme inn i, og stå i jobb.*
  + *Pasienter og brukere må få ta i bruk sine ressurser, blant annet gjennom medvirkning.*

1. **Likestilling av mennesker med funksjonsnedsettelse**

Likestilling av mennesker med funksjonsnedsettelse i samfunnet er et politisk mål i Norge, og likestillings- og diskrimineringsloven, CRPD, samt strategien og handlingsplanen for likestilling av mennesker med funksjonsnedsettelse *Et samfunn for alle* skal støtter opp under dette målet. Men FFO er ikke imponert over ambisjonsnivået, innsatsen eller tempoet i dette arbeidet.

Hurdalsplattformen har gode ambisjoner og punkter for økt likestilling for de gruppene vi representerer, og har i høst vedtatt å inkorporere CRPD i norsk lov. Organisasjonene har vært enstemmige og tydelige i kravet om at CRPD må inkorporeres i menneskerettsloven, og dette skal utredes av en ekspertgruppe i 2023.

Vi frykter at dette kun er en utsettelse, og mener at noe annet enn inkorporering i menneskerettsloven vil bli sett på som en hån og sortering av grupper som konvensjonene skal verne. Både kvinne- og barnekonvensjonen er tatt inn i menneskerettsloven, og vi ser ingen grunn til at konvensjonen for mennesker med funksjonsnedsettelse skal ha lavere status i norsk rett. Dette vil også bidra til forpliktelse, bevisstgjøring og oppfylling av konvensjonen fra norske myndigheter - også i kommunene.

Under Covid-19 pandemien ga KUD Bufdir i oppdrag å kartlegge likestillingskonsekvenser av pandemien for mennesker med funksjonsnedsettelse. Rapporter slår fast at koronapandemien har fått negative konsekvenser for likestillingen, og at funksjonshemmede og kronisk syke har mistet tilbud, progresjon, funksjon og helse. Dette er ikke godt nok fulgt opp etterpå. Det gjelder for eksempel Koronakommisjonens anbefaling om å styrke habiliteringstilbudet til barn og unge. Regjeringen har heller ikke videreført det særskilte tilskuddet rettet mot skolene for å følge opp utsatte elever i skolen i statsbudsjettet for 2023.

Mye av ansvaret for funksjonshemmede og kronisk sykes mulighet til å leve gode og likestilte liv ligger på kommunene, både innen skole, tjenester, BPA, universell utforming og fritidstilbud. Mange av dem har store problemer med å ivareta dette allerede før Covid 19 traff oss.

Kommunene har ikke tatt inn over seg paradigmeskiftet fra omsorg til likestilling og selvbestemmelse, og de har lav bevissthet rundt sine forpliktelser under CRPD. Med de utfordringene pandemien ga oss, og de vi står i nå og fremover, frykter vi at situasjonen forverres og våre grupper blir en salderingspost. For å motvirke dette er det behov for innsats i form av ekstra ressurser og tiltak.

**FFOs anbefalinger for økt likestilling for mennesker med funksjonsnedsettelse:**

* *Paradigmeskiftet må gjennomføres fullt ut i alle deler av samfunnet, og handlingsplanen for likestilling av mennesker med funksjonsnedsettelse må ha tiltak som sikrer dette på alle livs- og samfunnsområder.*
* *CRPD-komiteens anbefalinger til Norge må gjennomføres fullt ut.*
* *CRPD må inkorporeres menneskerettighetsloven, og lovverk og praksis må gjennomgås i tråd med dette.*
* *Bufdirs dokumentasjon rundt likestillingssituasjonen for mennesker med funksjonsnedsettelse må lede til politisk innsats, tiltak og bevilgninger.*
* *BPA må løftes til å bli et verktøy for likestilling og selvbestemmelse.*

1. **Universell utforming**

Universell utforming er tett koblet til likestilling og bærekraft, også i tittelen på regjeringens handlingsplan *Bærekraft og like muligheter – et universelt utformet Norge (2021–2025).* Universell utforming er sentralt for mennesker med funksjonsnedsettelses deltagelse i samfunnet, noe som igjen er viktig for bærekraften fremover. Men dessverre står ikke ambisjonsnivået i overskriften i stil med tiltakene som skal bidra til dette. Det er synd, siden universell utforming er en forutsetning for at ingen skal stå igjen, jamfør bærekraftsmålene.

Det ble signalisert at handlingsplanen skulle ta tak i de store utfordringene, men det er ikke fulgt opp. Det mangler både tiltak og penger for dette, og siden handling har en tendens til å følge pengene tror vi det vil skje lite, og at utviklingen på området fortsatt vil gå tregt. Det betyr at mennesker med funksjonsnedsettelse fortsatt må kjempe mot barrierer som hindrer dem i aktiviteter og deltakelse. Det sikrer verken likestilling eller bærekraft.

Et av de områdene med størst utfordringer er tilgjengeligheten i offentlige bygg. Det er behov for en forskrift som setter en tidsfrist for universell utforming av eksisterende bygg. Det må også settes inn økonomiske virkemidler som støtter opp under dette.

Det er positivt at regjeringspartiene og deres støtteparti SV har som felles mål at Norge skal være universelt utformet innen 2035. Selv om dette ikke er tatt inn i Hurdalsplattformen, setter regjeringen tydelig mål om å jobbe for økt universell utforming. Ett sted å begynne er å gjennomføre veikartet for universell utforming av grunnskolene innen 2030, slik regjeringen sier i Hurdalsplattformen at den vil. Men vi venter fortsatt på at dette skal skje.

Universell utforming er kanskje den viktigste forutsetningen for en inkluderende skole, og dette er igjen viktig for bærekraft og like muligheter. Forskning viser at elever med funksjonsnedsettelse som går på skole sammen med sine venner og naboer har mye større sannsynlighet for å komme i utdanning og jobb senere i livet. Utenforskap i skoleløpet fører til utenforskap senere i livet.

Kravene til universell utforming i norsk lovverk og likestillings- og diskrimineringsloven er ikke i tråd med FN-konvensjonen om rettighetene til mennesker med nedsatt funksjonsevne (CRPD). Dette gjelder særlig tilretteleggingsplikten og krav til universell utforming, noe som bremser arbeidet med å bygge ned samfunnsskapte barrierer, som skal bringe oss nærmere målet om for et universelt utformet Norge innen 2035.

**FFOs anbefalinger for et universelt utformet Norge**

* *2035 må settes som frist for et universelt utformet Norge, og det må avsettes midler som muliggjør dette innen de store og utfordrende områdene bygg, transport og uteområder.*
* *Veikartet for universell utforming av skoler innen 2030 må gjennomføres og sikres bevilgning.*
* *Hullene i likestillings- og diskrimineringsloven på området universell utforming må lukkes.*

FFO ser frem til invitasjon fra Kultur- og likestillingsministeren til det faste årlige kontaktutvalgsmøtet med aktuelle departementer om hovedkravene våre i desember/januar.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær